Bloem-pa brand glo op gesin losArgieffoto (Foto: imgkid.com) ŉ 43-jarige man van Bloemfontein en sy 17-jarige dogter is in ŉ kritieke toestand na ŉ plaaslike hospitaal geneem ná ŉ skietvoorval by hul huis Maandagaand. Kapt. Chaka Marope, woordvoerder van die Bloemfontein-polisie, het Dinsdag aan Maroela Media gesê die skietery het omstreeks 20:30 by die gesin se huis in Hospitaalpark plaasgevind. “Die pa het na bewering ŉ vuurwapen in die hande gekry en op sy vrou en drie kinders losgebrand. Hy het sy vrou en twee van die kinders mis geskiet, maar sy 17-jarige dogter onder meer in die nek en bobeen getref,” het Marope gesê. “Die man het homself glo hierna in die maag geskiet en met ŉ mes gesteek.” Bure wat die skote gehoor het, het die polisie ontbied. Die pa en dogter is deur ŉ ambulans na die hospitaal geneem. Marope het gesê die rede vir die skietery en wat daartoe gelei het, is nie bekend nie en word ondersoek. Die polisie ondersoek ŉ saak van poging tot moord en die besit van ŉ ongelisensieerde vuurwapen. Die man is onder polisiebewaking in die hospitaal.